Ramaphosa maak beloftes in JagersfonteinCyril Ramaphosa tydens sy besoek aan rampgeteisterde Jagersfontein. (Foto: GCIS) Pres. Cyril Ramaphosa het Maandag die inwoners van Jagersfontein daarvan verseker dat sy regering ondersoek sal instel nadat ŉ slikdam Sondag vroegoggend gebreek en grootskaalse verwoesting in dié Vrystaatse dorp gesaai het. “Dit is ŉ ongeluk. Sommige mense dink dit is ŉ mensgemaakte ongeluk. Ons gaan ondersoek instel,” het Ramaphosa Maandag inwoners verseker toe hy en ŉ afvaardiging die rampgeteisterde dorp besoek het. Minstens een persoon en honderde diere het in die ramp omgekom. Vier mense word in dié stadium nog vermis en 23 is in die hospitaal opgeneem, aldus Lindiwe Mnguni, ŉ provinsiale regeringswoordvoerder. Minstens 51 huise is in die proses vernietig. Cyril Ramaphosa tydens sy besoek aan rampgeteisterde Jagersfontein. (Foto: GCIS) Lede van die gemeenskap was aanvanklik vies omdat Ramaphosa by sy aankoms op die dorp vinnig by die Diamant-hospitaal ingeglip en nie die wagtende skare toegespreek het nie. Hy het toe wel op ŉ later stadium en op ŉ ander plek die inwoners toegespreek. Ramaphosa het tydens sy besoek regeringshulp aan geraakte inwoners belowe. “Die regering gaan hier wees, saam met jou werk en hierdie reis saam met jou stap,” was die president se woorde aan hulle. Cyril Ramaphosa tydens sy besoek aan rampgeteisterde Jagersfontein. (Foto: GCIS) Volgens die Dierebeskermingsvereniging (DBV) is daar meer as 200 diere wat nié die ramp oorleef het nie. Reinet Meyer, ŉ senior inspekteur by die DBV, het aan AFP gesê 568 diere is tot dusver gered. Sowat 40% van dié diere moes egter van kant gemaak word nadat hulle te veel modder ingeneem het. “Ons is nie seker hoeveel diere in totaal gevrek het nie, want baie sit nog vas onder die modder wat redelik diep is,” het Meyer verduidelik. Die diere wat gered is sluit in honde, katte en reptiele soos slange. Cyril Ramaphosa tydens sy besoek aan rampgeteisterde Jagersfontein. (Foto: GCIS) Cyril Ramaphosa tydens sy besoek aan rampgeteisterde Jagersfontein. (Foto: GCIS)